钦定古今图书集成/历象汇编/历法典/第097卷 > 请立浑天仪表 宋颜延之
## 钦定古今图书集成/历象汇编/历法典/第097卷 > 请立浑天仪表 宋颜延之

张衡创物，蔡邕造论，戎夏相袭，世重其术。臣昔奉使
入关，值大军旋斾，浑仪在路，肆观奇秘，绝代异宝，旋
及王府，考诸前志，诚应夙闻。《尚书》“璿玑玉衡，以齐七
政”，崔瑗所谓“数术穷天地，制作侔造化”，经志所云“图
宪所本。”故体度不渝，精测尚矣。则七晷运变，无匪康
时；九代贞观，不绝司历。臣夙怀末意，惧于非任，今忝
惟职统，敢昧死以闻。